Mikuš, Jozef, poslanec NR SR (2014-12-12):
Ďakujem pekne. Vážený pán predseda, vážené kolegyne, kolegovia, vážení páni ministri, dovoľte mi, aby som vás informoval o prerokovaní návrhu 46 poslancov Národnej rady Slovenskej republiky vo výboroch Národnej rady Slovenskej republiky. Máme ho všetci pod tlačou 1326. Spoločnú správu máme pod tlačou, pod číslom 1326a. Správa výborov Národnej rady Slovenskej republiky okrem Mandátového a imunitného výboru Národnej rady Slovenskej republiky, Výboru Národnej rady Slovenskej republiky pre nezlučiteľnosť funkcií, Výboru Národnej rady Slovenskej republiky pre európske záležitosti, Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby, Osobitného kontrolného výboru Národnej rady Slovenskej republiky na kontrolu činnosti Vojenského spravodajstva, Osobitného kontrolného výboru Národnej rady na kontrolu činnosti Národného bezpečnostného úradu a Výboru Národnej rady Slovenskej republiky na preskúmavanie rozhodnutí Národného bezpečnostného úradu o výsledku prerokovania návrhu poslancov Národnej rady na vyslovenie nedôvery členovi vlády Slovenskej republiky Jánovi Počiatkovi, poverenému riadením ministerstva dopravy, výstavby a regionálneho rozvoja. Predseda Národnej rady Slovenskej republiky svojím rozhodnutím č. 1333 z 5. decembra 2014 pridelil návrh skupiny poslancov Národnej rady na vyslovenie nedôvery členovi vlády Slovenskej republiky Jánovi Počiatkovi, poverenému riadením ministerstva dopravy, výstavby a regionálneho rozvoja, všetkým výborom Národnej rady okrem tých, ktoré som spomínal v úvode. Zároveň určil Výbor Národnej rady Slovenskej republiky pre hospodárske záležitosti pripraviť na schôdzu Národnej rady Slovenskej republiky správu o výsledku prerokovania uvedeného návrhu vo výboroch. Predložený návrh skupiny poslancov prerokovali v určenom termíne: 9. decembra 2014 Výbor Národnej rady pre financie a rozpočet, Výbor Národnej rady pre ľudské práva a národnostné menšiny, Výbor Národnej rady pre pôdohospodárstvo, životné prostredie a ochranu prírody a Výbor pre verejnú správu a regionálny rozvoj. 10. decembra 2014 Výbor Národnej rady pre kultúru a médiá, Výbor Národnej rady pre vzdelávanie, vedu, mládež a šport, Výbor Národnej rady pre sociálne veci a bývanie a Výbor Národnej rady pre zdravotníctvo. 11. decembra 2014 Výbor Národnej rady pre obranu a bezpečnosť, Ústavnoprávny výbor Národnej rady Slovenskej republiky a Zahraničný výbor Národnej rady Slovenskej republiky. A 12. decembra 2014 Výbor Národnej rady Slovenskej republiky pre hospodárske záležitosti ako gestorský výbor. Uvedené výbory k návrhu skupiny Národnej rady Slovenskej republiky na vyslovenie nedôvery členovi vlády Slovenskej republiky Jánovi Počiatkovi, poverenému riadením Ministerstva dopravy, výstavby a regionálneho rozvoja Slovenskej republiky, neprijali uznesenie z dôvodu, že predložený návrh uznesenia nezískal potrebný súhlas nadpolovičnej väčšiny všetkých poslancov podľa čl. 88 ods. 2 Ústavy Slovenskej republiky v spojení s § 52 ods. 4 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Výbor Národnej rady Slovenskej republiky pre hospodárske záležitosti ako gestorský výbor uznesením č. 388 zo dňa 12. decembra 2014 schválil správu o výsledku prerokovania návrhu poslancov Národnej rady na vyslovenie nedôvery členovi vlády Slovenskej republiky Jánovi Počiatkovi, poverenému riadením Ministerstva dopravy, výstavby a regionálneho rozvoja Slovenskej republiky, a určil zároveň mňa za spoločného spravodajcu výborov a poveril ma predniesť správu výborov o výsledku prerokovania uvedeného návrhu vo výboroch na schôdzi Národnej rady Slovenskej republiky, čo som tak učinil. Ďakujem pekne. Pán predseda, prosím, otvorte, rozpravu.